Menez Are

An Are, pe Menez Are, a zo unan eus an teir aradennad venezioù bennañ zo e Breizh, etre Skrignag ha Sizun. Un darn eus torosad Arvorig eo, en em furmet e-pad ar paleozoeg. Er c'hontrol d'an Torosad Kreiz ne oa ket bet adsavet gant ar roufenn alpek hag al leinoù uhelañ anezhañ ne dizhont ket 400 metr, rak 385 m hepken eo ar gern uhelañ, hini ar Roc'h Ruz. Un diforc'h a vez etre al leinoù roc'hellek, dezho anv Roc'h a-wechoù (Roc'h Trevezel, Roc'h Tredudon) hag ar re ront anvet menez peurvuiañ.

Lanneier ha koadegi bras a vez kavet eno hag ivez taouarc'hegeier.

Warno emañ an harz etre Bro-Leon ha Bro-Gerne.

Lec'hiet eo Menez Are war gumun Berrien, Boneur, Brenniliz, Brasparzh, Hañveg, Kommanna, An Uhelgoad, Ar Fouilhez, Ar C'hloastr-Plourin, Lokeored, Plouneour-Menez, Sant-Riwal ha Skrigneg.

El lanneier koulz hag er c'hoadeier ez eus gwenodennoù ha hentoù evit bale, mont gant ur marc'h-houarn pe war-varc'h en un natur gwarezet. Tremen a ra an hent-bale hir 37 hag an hent-bale 380 eno ivez.

E-barzh Park natur rannvroel Arvorig emañ Menez Are.

 Douaroniezh 
Leinoù uhelañ
Roc'h Ruz (385,01 m)
Menez Kador (384,91 m)
Roc'h Trevezel (384,89 m)
Roc'h Tredudon (383,23 m)
Roc'h ar Feunteun
Menez-Mikael-an-Are (380 m)
Roc'h Bichourel (339 m)
Menez Moal
Roch Kleger (306 m)
 Koadeier 
 Koad an Uhelgoad
 Koad ar C'hrannoù
800px|center|thumb|Roc'h Trevezel
 Dour 
stêr Aon
 Elorn
 Peñzez
 Kefleud
 Douron
 Elez (adstêr d'ar stêr Aon)
Hag ivez mirlec'h Sant-Mikael, lenn an Dreneg ha lenn an Uhelgoad.

 Hin 
Ha pa ne vefe ket gwall bell ar mor e ren er Menez Are un mikrohinad eus ar menezioù gant avelioù hag a c'hwezh kreñv ha goañvezhioù yen ha glavek.

Mammennoù a-leizh a zo eno ha stêrioù-aod ma 'z eo mat kalite an dour. Daoust ma ne weler ket an dour atav emañ e pep lec'h evelato.

C'hoari a ra linenn ar c'hribennoù e-leizh a rolloù. Harzoù douaroniel, mont a reont d'ober ur gael hag a harz ar c'houmoul, setu perak e ra kalz a c'hlav. Bez'ez eo ivez linenn disparti an doureier. Hervez an dinaou e red an doureier  war-zu Mor Breizh en norzh ; er su ez eont war-zu morlenn Brest (meurvor Atlantel).
 Plant ha loened 
El lanneier : gouennoù brug, raden... Lan, gwez-sapr...

Er c'hoadeier : derv, faou... 

Ar Yeun Elez zo un takad taouarc'hegi hag a ro bod da loened ha da blant gwarezet (skouled glas, dourgon Europa, drozereged).

 Gwallreuzioù naturel  
Tanioù-gwall bras en hañv 2022 en deus distrujet ouzhpenn 2200 hektar a lanneier hag a goadeier.

Ar gorventenn Ciarán en deus distrujet kalz gwezennoù er c'hoadoù e miz Du 2023. 
 Sevenadur poblek 
 Mojennoù 
Brudet mat e mojenn an Ankoù, mevel ar marv, hag e garrigell wigourus.

Ar Yeun Elez, ur c'hornad leun a istorioù hag a vojennoù, a zo test eus ankenioù hag aterserezhioù an dud el lec'hioù-se.
Divinadell
Petra a ra al louarn pa en devez kac'het war menez Are? - Serriñ e revr ha mont adarre.
Meneg 

Rummad:Menezioù Breizh
Rummad:Menez Are
Rummad:Argoad